MOSKVA. Rusko zriadi svoju prvú leteckú základňu na území Bieloruska, ktorá sa bude nachádzať v meste Lida v Hrodnianskej oblasti pri hraniciach s Poľskom a Litvou.
Oznámil to hlavný veliteľ ruského vojenského letectva Viktor Bondarev.
"Letecká základňa bude dôležitým prvkom prvej strategickej línie obrany zväzového štátu zaručujúcej bezpečnosť vzdušného priestoru Bieloruska", uviedol Bondarev podľa rozhlasovej stanice Hlas Ruska.
Základňa by mala podľa veliteľa začať fungovať už v tomto roku, respektíve už o niekoľko mesiacov. Budú tam rozmiestnené stíhacie lietadlá typu Su-27SM3, uviedol ďalej Bondarev.